*Bucureşti*

*05 februarie 2018*

**Comunicat de presă**

Transparency International Romania în parteneriat cu Asociaţia Magistraţilor din România au plăcerea să anunţe demararea proiectului **“Consolidarea rolului instanţelor româneşti în aplicarea legislaţiei privind ajutorul de stat”**.

Proiectul are ca obiectiv să consolideze capacitatea instanţelor româneşti de a asigura o aplicare coerentă a legislaţiei UE în domeniul concurenţei, cu accent pe normele privind ajutorul de stat. În acest scop vor fi derulate sesiuni de training pentru 100 de judecători, pe tematici privind ajutorul de stat, în contextul actualizării regulilor privind acordarea ajutorului de stat, precum şi al consolidării rolului instanţelor naţionale.

Sesiunile de training vor fi împărţite astfel:

* sesiuni dedicate instanţelor în domeniul cauzelor comerciale (Tribunale şi Curţi de Apel), vizând aplicarea în regim privat a legii concurenţei şi a reglementărilor privind ajutorul de stat;
* sesiuni dedicate instanţelor de contencios administrativ privind documente administrative elaborate de autorităţi naţionale cu competenţe în domeniul concurenţei (Curţi de Apel, Înalta Curte de Casație și Justiție).

De asemenea, va fi încurajată cooperarea între judecători români şi judecători din alte state membre UE, prin organizarea unui colocviu internaţional, participanţii având astfel ocazia de a face schimb de bune practici, de experienţă şi expertiză în ceea ce priveşte legislaţia europeană în domeniul concurenţei. Toate aceste activităţi vor contribui la formarea unei culturi judiciare comune în ceea ce priveşte legislația europeană în domeniul concurenței.

Perioada de implementare a proiectului: Ianuarie – Decembrie 2018.

Proiectul cu titlul “Consolidarea rolului instanţelor româneşti în aplicarea legislaţiei privind ajutorul de stat” este finanţat de Comisia Europeană, în cadrul programului de granturi care încurajează cooperarea cu instanţele naţionale: „Training pentru judecători naţionali privind legislaţia UE în domeniul concurenţei”.

*Mai multe informaţii despre acest proiect sunt disponibile pe site-urile celor doi parteneri: [www.transparency.org.ro](http://www.transparency.org.ro) şi <http://asociatia-magistratilor.ro>. Persoană de contact: Georgeta Filip, expert comunicare în cadrul proiectului, tel: 0722598014, e-mail: georgeta.filip@transparency.org.ro.*